Tasekla n tefriqt, d tasekla timawit, tebna ɣef tmenna seg yimi ɣer umeẓẓuɣ.Gar tsekliwin-agi, tasekla n tmaziɣt, am tmucuha i d-ssawalent temɣarin i warrac imecṭaḥ, yis-sent i d-yettili usedwel akked ttrebga imi sɛant akk timsirin ɣer taggar-nsent. Llan daɣen yisefra d tmedyazt icudden ɣer umezruy n tudrin, ama ɣef ṭṭrad, ama ɣef tedyanin iɣef ara cfun medden. Mebla ma nettu daɣen inzan akked lemɛun, timsaɛraq d teqnaz s wayes-s siḥricen arrac imeẓyanen. Aṭas i yerran lwelha-nsen ɣer tsekla-agi ; dɣa imezwura d wid i d-igemmren ayen yellan deg timawit, amenzu seg-sen d HODGSON William Brown deg udlis i wumi isemma « Collection of berber songs ans tales » deg useggas 1829 meḥsub « Agmar n tezlatin akked tmucuha n teqbaylit », syin d Adolphe HANOTEAU deg udlis i d-yessuffeɣ 1858 s yisem « Essai de grammaire kabyle », yerna-d wayeḍ deg 1867 s yisem « poésie populaires de la kabylie du Djurdjura », syin rnan-d wiyaḍ…alammi i d-yewweḍ Mulud At MƐEMMER i d-yuran « Yenna-as Ccix Muḥend » akked « Les poèmes kabyles anciens » neɣ « Isefra n leqbayel iqburen ».